รัฐรับผิดภัยพิบัติ2.2ล้านล.
กองทุนด้านหน้ารับ3แสนล. ทั้งระบบต้องการ2.8ล้านล.
16 มี.ค. 2555

กองทุนด้านหน้ารับ3แสนล. ทั้งระบบต้องการ2.8ล้านล.
ตะลึงมติ ครม. ระบุรัฐบาลคาดจะมีความเสี่ยงสูงสุด 2.29 ล้านล้านบาท หากเกิดภัยพิบัติทำให้ความเสียหายสูงกว่า 3 แสนล้านบาท
รายงานข่าวเปิดเผยว่า จากการประชุมคณะรัฐมนตรี (ครม.) เมื่อวันที่ 6 มี.ค.ที่ผ่านมา เรื่องแนวทางการรับประกันภัยพิบัติภายใต้พระราชกำหนดกองทุนส่งเสริมการประกันภัยพิบัติ พ.ศ. 2555 ครม.มีมติออกมา 6 ข้อ โดยข้อ 6 เป็นเรื่องความเสี่ยงของรัฐบาลที่ระบุว่า หากเกิดภัยพิบัติที่ไม่คาดคิด ทำให้ความเสียหายสูงกว่า 3 แสนล้านบาท ซึ่งเกินกว่าความสามารถของกองทุนในการบริหารจัดการความเสียหาย ในส่วนนี้รัฐบาลจำเป็นต้องเข้ามาดูแลรับผิดชอบ โดยคาดว่ารัฐบาลจะมีความเสี่ยงสูงสุดที่ 2.29 ล้านล้านบาท
ทั้งนี้ เปรียบเทียบจากประมาณการความต้องการเอาประกันภัยพิบัติทั่วประเทศ หรือวงเงินความคุ้มครองตามกรมธรรม์ประกันภัยพิบัติที่ 2.59 ล้านล้านบาท แยกเป็นความต้องการเอาประกันภัยพิบัติของบ้านอยู่อาศัย 1.3 ล้านราย ประมาณการวงเงินความคุ้มครองตามกรมธรรม์ภัยพิบัติ 1.3 แสนล้านบาท ธุรกิจเอสเอ็มอี 2.29 แสนราย ประมาณการวงเงินความคุ้มครอง 3.03 แสนล้านบาท 
สำหรับกลุ่มอุตสาหกรรมที่มีทุนประกันภัยตั้งแต่ 50-500 ล้านบาท มีจำนวน 1.31 หมื่นราย ประมาณการวงเงินความคุ้มครอง 5.39 แสนล้านบาท ทุนประกันภัยตั้งแต่ 500-1,000 ล้านบาท จำนวน 1,377 ราย ประมาณการวงเงินความคุ้มครอง 5.51 แสนล้านบาท ทุนประกันภัย 1,000 ล้านบาทขึ้นไป 1,081 ล้านบาท ประมาณการวงเงินความคุ้มครอง 1.07 ล้านล้านบาท รวมประมาณการวงเงินความคุ้มครองทั้งหมด 2.87 ล้านล้านบาท โดยคาดว่า 90.45% จะมีความต้องการ เอาประกันภัยพิบัติ หรือ 2.59 ล้านล้านบาท
อย่างไรก็ตาม ความเสี่ยงที่ 3 แสนล้านบาท ภายใต้วงเงินที่ใช้บริหารความเสี่ยง 5 หมื่นล้านบาทของกองทุน ถือว่าเหมาะสมและน่าจะเพียงพอที่จะครอบคลุมทั้งภัยพิบัติจากอุทกภัย ธรณีพิบัติและวาตภัย เพราะความเสียหายส่วนใหญ่ในปี 2554 อยู่ที่ภาคอุตสาหกรรมใน 7 นิคมอุตสาหกรรมของ จ.พระนครศรีอยุธยา และปทุมธานี และในช่วงที่ผ่านมารัฐบาลมีแนวทางที่ชัดเจนในการลงทุนระบบบริหารจัดการน้ำ และสร้างเขื่อนเพื่อป้องกัน 7 นิคมอุตสาหกรรม